
ŠIAULIŲ MIESTO SAVIVALDYBĖS ADMINISTRACIJOS
SOCIALINIŲ PASLAUGŲ SKYRIUS


Šiaulių miesto savivaldybės tarybai

SPRENDIMO „DĖL ŠIAULIŲ MIESTO SAVIVALDYBĖS GLOBOS NAMUOSE TAIKOMŲ NORMATYVŲ PATVIRTINIMO“ PROJEKTO 
AIŠKINAMASIS RAŠTAS

2025 m. gegužės 5 d. 
Šiauliai


Parengto sprendimo projekto tikslas – patvirtinti Šiaulių miesto savivaldybės globos namų mitybos, medikamentų paros normą asmeniui, ir aprangos bei patalynės normą per mėnesį vienam asmeniui.

Šiaulių miesto savivaldybės tarybos 2022 m. rugsėjo 1 d. sprendimu Nr. T-332 „Dėl Šiaulių miesto savivaldybės globos namuose taikomų normatyvų patvirtinimo“ nustatyti mitybos, medikamentų paros normos vienam asmeniui, bei kiti normatyvai.
Socialinių paslaugų finansavimo ir lėšų apskaičiavimo metodikos, patvirtintos Lietuvos Respublikos Socialinės apaugos ir darbo ministro 2024 m. birželio 25 d. įsakymu Nr. A1-426 „Dėl Socialinių paslaugų finansavimo ir lėšų apskaičiavimo metodikos patvirtinimo“ 27 punkte numatyta, 
kad maitinimo išlaidos apskaičiuojamos taikant Lietuvos Respublikos sveikatos apsaugos ministro tvirtinamas rekomenduojamas maisto produktų paros normas socialinę globą gaunantiems asmenims, atitinkančias rekomenduojamas paros maistinių medžiagų ir energijos normas, patvirtintas Lietuvos Respublikos sveikatos apsaugos ministro, o maitinimo išlaidų, išlaidų medikamentams, patalynei ir aprangai finansiniai normatyvai ateinantiems kalendoriniams metams kasmet iš naujo peržiūrimi atsižvelgiant į Valstybės duomenų agentūros skelbiamą informaciją apie vartojimo prekių ir paslaugų kainų pokyčius.
Lietuvos Respublikos sveikatos apsaugos ministro 2007 m. gruodžio 29 d. įsakymu Nr. V-1090 yra patvirtintos Rekomenduojamos maisto produktų paros normos socialinę globą gaunantiems asmenims ir Lietuvos Respublikos sveikatos apsaugos ministro 1999 m. lapkričio 25 d. įsakymu Nr. 510 patvirtintos Rekomenduojamos paros maistinių medžiagų ir energijos normos. Nuolat brangstant maisto produktų kainoms, Šiaulių miesto savivaldybės globos namai nebegali užtikrinti asmenims teisės aktais patvirtintų maisto produktų paros normų ir maistinių medžiagų ir energijos normų.
Atsižvelgiant į Valstybės duomenų agentūros oficialios statistikos portalo informaciją apie prekių ir paslaugų kainas ir Šiaulių miesto savivaldybės globos namų pateiktą prašymą, parengtas tarybos sprendimo projektas.

Parengtu Tarybos sprendimu bus nustatomos naujos mitybos ir medikamentų paros normos vienam asmeniui ir aprangos ir patalynės normos per mėnesį vienam asmeniui:
. mitybos paros norma vienam asmeniui – 6,50 Eur (buvo 5,80 Eur);
. medikamentų paros norma vienam asmeniui – 3,50 Eur (buvo 2,00 Eur);;
. aprangos ir patalynės norma per mėnesį vienam asmeniui - 43,00 Eur (buvo 35,00 Eur);

Bus įgyvendinti teisės aktai.
Priėmus sprendimą neigiamų pasekmių nenumatoma.

Pripažįstamas netekusiu galios Šiaulių miesto savivaldybės tarybos 2022 m. rugsėjo 1 d. sprendimas Nr. T-332 „Dėl Šiaulių miesto savivaldybės globos namuose taikomų normatyvų patvirtinimo“.

Sprendimui įgyvendinti nereikės priimti papildomų teisės aktų.

Sprendimo įgyvendinimui biudžeto lėšų nereikės.

Sprendimo projekto antikorupcinis vertinimas nebuvo atliekamas.
Sprendimo projektą parengė Socialinių paslaugų skyrius. Tiesioginis rengėjas – Socialinių paslaugų skyriaus vedėjo pavaduotoja – Lina Lašinė, tel. 0 41 386 490, iniciatorius – Socialinių paslaugų skyriaus vedėja – Ramutė Pilypienė.



Skyriaus vedėja 					Ramutė Pilypienė



